钦定古今图书集成/明伦汇编/闺媛典/第119卷 > 魏溥妻房氏
## 钦定古今图书集成/明伦汇编/闺媛典/第119卷 > 魏溥妻房氏

按《魏书列女传》：“钜鹿魏溥妻，常山房氏女也。父堪，慕
容垂贵乡太守。房氏婉顺高明，幼有烈操，年十六而
溥病且革，顾谓之曰：‘人生如白驹过隙，死不足恨，但
夙心往志，不闻于没世矣。良痛母老家贫，供奉无寄，
赤子蒙眇，血祀孤危，所以抱怨于黄墟耳’。”房垂泣而
对曰：“幸承先人馀训，出事君子，义在自毕，有志不从，
命也。夫人在堂，稚子襁褓，顾当以身少相感，长往之
恨。”俄而溥卒。及大殓，房氏操刀割左耳，投之棺中。仍
曰：“鬼神有知，相期泉壤。”流血滂然。助丧者咸皆哀惧。
姑刘氏辍哭而谓曰：“新妇何至如此？”房对曰：“新妇少
年不幸，实虑父母未量，至情觊觎，特此自誓耳。”闻者
莫不感怆。时子缉生未十旬，鞠育于后房，未曾出门遂终身不听丝竹，不预座席。缉年十二，房父母仍存，
于是归宁。父兄尚有异议。缉窃闻之，以启母。房命驾，
绐云他行，因而遂归其家弗知之也。行数十里方觉，
兄弟来追，房哀叹不反，其执意如此。训导一子，有母
仪法度。缉所交游，有名胜者，则身具酒饭，有不及己
者，辄屏卧不餐，须其悔谢乃食。善诱严训，类皆如是。
年六十五而终。缉子悦，为济阴太守，吏民立碑颂德。
金紫光禄大夫高闾为其文序云：“祖母房，年在弱笄，
艰贞守志，秉恭姜之操，著自毁之诚。”又《颂》曰：“爰及处
士，遘疾夙凋。伉俪秉志，识茂行高。残形显操，誓敦久
要。诞兹令嗣，幽感乃昭。”溥未仕而卒，故云处士焉。